La Universitat de València lidera la formació ciutadana davant emergències amb el pla València + Segura

## La Universitat de València lidera la formació ciutadana davant emergències amb el pla València + Segura

L'Ajuntament de València ha presentat el pla “València + Segura”, una iniciativa pionera de formació ciutadana per a preparar la població davant situacions d'emergència que ha desenvolupat junt a la Càtedra Mesval de la Universitat, dirigida per José Manuel Pastor.

El projecte, desenvolupat en col·laboració amb la Universitat de València a través de la Càtedra de Model Econòmic Sostenible de València i el seu Entorn (MESVAL), dirigida per José Manuel Pastor, es considera un dels més ambiciosos a escala europea pel seu abast, enfocament i nombre de participants.

La rectora de la Universitat M. Vicenta Mestre ha assistit a la presentació del projecte juntament amb el professor José Manuel Pastor, la professora de la Facultat d’Economia Manuela Pardo del Val, i la professora de la Facultat de Formació del Professorat María Alcantud, qui és, a més, la responsable de formació en centres educatius d’aquest projecte.

Aquest pla naix de les recomanacions de la Comissió per a la Recuperació de les zones afectades per la DANA de 2024, i té com a objectiu principal capacitar la ciutadania amb coneixements i habilitats essencials per a actuar abans, durant i després d’una emergència. La formació inclourà continguts pràctics com la interpretació d’alertes, l’elaboració de plans familiars, la preparació de kits d’emergència i la gestió postcatàstrofe.

El programa es desplegarà en 538 centres escolars, 70 associacions veïnals, 51 centres de majors, 20 associacions de persones amb discapacitat, 31 seus de la Universitat Popular, 15 alcaldies pedànies i 6 centres de dia. A més, s’instal·laran 40 carpes informatives en punts estratègics de la ciutat i es duran a terme campanyes de sensibilització a través de diversos canals.

La formació serà impartida per un equip multidisciplinari format per unes 100 persones, entre professorat, bombers, policies i voluntariat. El pla s’ha dissenyat amb una estratègia inclusiva, adaptada a col·lectius vulnerables com infants, persones majors i persones amb discapacitat.

En aquest sentit, M. Vicenta Mestre, rectora de la Universitat de València, ha afirmat que “cal treballar, colze a colze, totes i tots, per fer front a tot aquest conjunt de riscos que són inherents al nostre territori, i hem de treballar, també, per minimitzar nous riscos.”

Per la seua part, M. José Catalá, alcaldessa de València ha destacat que “el Pla València + Segura no és una meta. És un punt de partida, i ha vingut per a quedar-se. És un pas més que dona esta ciutat en eixe camí, perquè les ciutats no sols es construïxen mitjançant infraestructures, sinó també gràcies a ciutadans formats, informats, compromesos i empoderats”.

El període d’inscripció comença el dilluns 23 de juny a través del web municipal <https://www.valencia.es/val/messegura/> .El curs pilot s’iniciarà el 30 de juny amb equips directius i professorat, i les sessions formatives s’estendran a partir de setembre, amb especial atenció a les pedanies, que van patir amb més intensitat els efectes de la DANA.

La Universitat de València ha reiterat el seu compromís amb la ciutat, destacant la importància de la col·laboració institucional per a fer front als reptes ambientals i socials.

La rectora també ha destacat que “aquesta línia de col·laboració és de les moltes que mantenim com a universitat pública amb l’Ajuntament de València per tal de contribuir a superar la situació actual i, sobretot, previndre situacions futures de risc.”

El pla es posa a disposició de tota l’àrea metropolitana i de la Generalitat, amb la voluntat de compartir bones pràctiques i reforçar la protecció col·lectiva davant riscos naturals i emergències.

Arxivat en:
Càtedres

## Altres Notícies

La UV reconeix quatre dècades de lideratge compartit

La UV commemora el 50è aniversari de la Facultat de Farmàcia i Ciències de l’Alimentació

Lliurament dels premis a les 100 millors notes de les PAU i NAU

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar